बाकिर दू हफ्ता बाद, "ओह लोग के वइल में देख के हम ताज्जुब में पड़ गइनी," ऊ कहले. उनकरा अनुमान रहे कि अबले ऊ लोग मिनीमर्ग (भारत-पाक सीमा), आपन जगह पहुंच गइल होई आउर तंबुओ लगा लेले होई.
बाकिर मिनी ट्रक अबले रस्ते में रहे. आपन जगह पहुंचे में ओकरा अबही आउर 15 दिन रहे. अब्दुल बतइले कि मौसम खराब होखे के चलते ऊ लोग के बीच में डेरा डाले के पड़ल. सभे कोई मिनीमर्ग जाए के रस्ता में पड़े वाला जोजिला दर्रा पर जमल बरफ हटे के बाट जोहत रहे.
हर साल जम्मू में गरमी के मौसम लगे अइला पर घास के कमी पड़ जाला. अइसन में देहात के खानाबदोश समुदाय नीमन चरागाह के तलाश में कश्मीर घाटी पलायन कर जाला. ऊ लोग उहंवा से अक्टूबर में तब लउटेला जब मौसम ठंडा होखे लागेला.
बाकिर जब ऊंचाई पर मौजूद घास के मैदान भी बरफ से ढंक जाला, त अब्दुल जइसन चरवाहा लोग न घर के रहेला न घाट के. ऊ लोग वापस आपन गांवो लउट ना सकेला, काहेकि उहंवा घास नइखे, आउर न ही ऊ लोग घास के मैदान ओरी जा सकेला.
जम्मू के राजौरी जिला के अंध गांव से आवे वाला एगो बकरवाल मुस्किल में बाड़न. गरमी सुरुए भइले रहे कि आसमान से आग बरसे लागल. बहुते जनावर सभ बेमार पड़ गइल. एकरा चलते उनकर 50 गो बकरी आउर भेड़ मर गइल.
उनकर कहनाम बा कि रस्ता में रुक के बाट जोहत ऊ पहिले से कश्मीर घाटी में मौजूद आपन संगतिया, खानाबदोश लियाकत से फोन पर गरमी के हाल-चाल लेत रहस. "ऊ हरमेसा इहे कहस, इहंवा गरमी के हाल बहुते खराब बा." नेटवर्क गड़बड़ रहे के चलते लियाकत तक पहुंचल भी आफते रहे.
घाटी में अबहियो बरफबारी होखत बा, जनला के बाद कासिम गांव से निकले खातिर हिचकत रहस. खासकर तब जब गरमी से पहिलहीं उनकर जनावर सभ कमजोर पड़ गइल रहे. उनकर कहनाम बा कि बकरी सभ जादे ठंडा बरदास्त ना कर सके आउर ओकर जान जा सकेला. हां, ऊन चलते भेड़ के ठंडा में जादे दिक्कत ना होखे.
जनावर सभ के बचावे के बारे में सोचत-सोचत अब्दुलो के मिनीमर्ग पहुंचे में तय समय से एक महीना जादे लाग गइल. "काहेकि एह बरिस कश्मीर के ऊंच इलाका में अबहियो बरफबारी हो रहल बा." आखिर में परिवार आउर मवेशी के झुंड 12 जून तक पहुंच सकल.
देहात के खानाबदोश समुदाय के पुरान रस्ता शोपिया से होखत, पुरान मुगल मार्ग से गुजरेला.
अइसे, त चरवाहा लोग पहिलहीं से कुछ हफ्ता के राशन-पानी संगे बांध के रख लेवेला. बाकिर जहंवा ले पिए के पानी के बात बा, त मुस्किल आवेला. "जदि बहुते खराब मौसम में फंसल बानी, त पानी के दिक्कत सबले जादे होखेला. बरफबारी होखेला त शुद्ध पानी भेंटाइल मुस्किल हो जाला. फेरु मजबूरी में अच्छा-खराब जे भी पानी भेंटाला, ओकरे लाके उबाल के पिए के पड़ेला," तारिक अहमद कहले.
दोसर बकरवाल लोग के कहनाम बा ऊ लोग भी एह बरिस के आखिर में घाटी ओरी जाई. "एह बरिस (2023) हमनी 1 मई के राजौरी से आपन यात्रा सुरु कइली. बीच में 20 दिन खातिर पहलगाम में फंस गइनी. बरफ हटे के इंतजारी करे के पड़ल." 35 बरिस के बकरवाल आपन समुदाय के चरवाहा लोग के टोली के अगुआई कर रहल बाड़न. ऊ लोग लिदर घाटी से होखत कोलाहोई ग्लेशियर जा रहल बा.
शकील के इयाद आवत बा कि कइसे उनकर एगो संगी, फारुक पछिला बरिस बाढ़ में आपन पूरा परिवार आउर सभे मवेशी खो देलन.
